«Հայաստանը տուրիզմի զարգացման անասելի մեծ պոտենցիալ ունի, որի միայն 10 %ն է օգտագործվում, ասում է «Գարդման տուր» ընկերության տնօրեն Հայկ Մաղաքյանը: Առաջին խոչընդոտը Հայաստանի՝ որպես տուրիստական երկրի ճանաչվածության շատ ցածր մակարդակն է աշխարհում: Երկրորդը` տուրիստական թերի ենթակառուցվածքն է՝ վատ ճանապարհները, հյուրանոցները, որոնք գլխավորապես տեղակայված են մայրաքաղաքում, իսկ մարզերում սակավ են ու ցածրակարգ: Այդ պատճառով էլ տուրերի գերակշող մասը սկսվում և ավարտվում է Երևանում: Այսինքն` տուրիստները քաղաքից դուրս որևէ վայր այցելելուց հետո գիշերակացի համար վերադառնում են Երևան, ավելորդ ժամեր անցկացնում տրանսպորտում` որոշ անհամարություններ զգալով: Դրան գումարած այն, որ մարզերն էլ լիարժեք չեն օգտվում տուրիստական այցելություններից»: Փաստորեն՝ Հայաստանի Հանրապետությունում տուրիզմը հայտարարվել է տնտեսության զարգացման գերակա ճյուղ, բայց բավարար ներդրումներ այդ ուղղությամբ չեն արվում. ճանապարհները շարունակում են մնալ ոչ բարվոք, ենթակառուցվածքները` թերզարգացած, դեպի Հայաստան ավիաչվերթները` թանկ ու խիստ սակավ: «Վրաստանը ևս տուրիզմը տնտեսության գերակա ճյուղ հայտարարեց, բայց ի տարբերություն մեր երկրի, լուրջ ներդրումներ կատարեց ոլորտում: Այսօր Վրաստանն ունի ավիաչվերթների ավելի լայն աշխարհագրություն, գործում են բյուջետային ավիաընկերություններ (low costers), որոնք շատ մատչելի չվերթներ են առաջարկում: Դա է պատճառը, որ Վրաստանում տարեցտարի տուրիստների թվաքանակի զգալի աճ է գրանցվում»,նկատում է Հ. Մաղաքյանը: Նա շեշտում է նաև միջազգային տուրիստական էքսպոցուցահանդեսներում Հայաստանի պասիվ մասնակցությունը: Այդ ցուցահանդեսները մեծ դեր ունեն երկրի միջազգային ճանաչման, տուրիստների գրավման, նոր գործընկերներ ձեռք բերելու գործում: Պետականորեն աջակցվող միջազգային էքսպոցուցահանդեսներին մասնակցությունը շատ սահմանափակ է, հետևաբար` Հայաստանի մասնակցությունը նման միջոցառումներին տարածաշրջանի մյուս երկրների համեմատ շատ պասիվ է, ընդ որում՝ անշուք ու աննկատ` ամեն տարի կրկնվող փոքր ստենդներով ու պաստառերով. «Հայաստանը համաշխարհային շուկայում ներկայացնելու հիմնական ծանրաբեռնվածությունը տուրիստական ընկերությունների ուսերին է դրված»: